《陈镇江生辰》
宋代·陈棣

协气盘空兆吉祥，挺生英杰辅明昌。
依乘圣际风云久，游戏人间日月长。
落落词华天黼黻，堂堂仪榘国辉光。
烟桡破浪来何事，敬为宗盟一瓣香。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。